»Helt grundlæggende vil vi bare gerne have folk til at stille spørgsmål. Når vi står i vores pirattøj på gågaden og fortæller, at vi tror på, at Det Flyvende Spaghettimonster har skabt verden, eller at global opvarmning er forårsaget af manglen på pirater, så tænker mange folk nok: ’Ej, det her holder jo ikke’. Og hvis folk tvivler på, om vi har ret, så kan vi forhåbentlig også få dem til at tvivle en lille smule på, om de selv har ret«.

Sådan lyder det fra formanden for Kirken for Det Flyvende Spaghettimonster i Danmark, Jakob Farian Krarup, der også går under navnet Pastor Farian.

Den danske gren af kirken blev grundlagt i januar 2016, og nu er Evangeliet om Det Flyvende Spaghettimonster udkommet på dansk.